9.  การควบคุมภายใน

บริษัท ไทยเซ็นทรัลเคมี จำกัด (มหาชน) ได้ให้ความสำคัญต่อระบบการควบคุมภายในอย่างต่อเนื่อง
เพื่อเป็นการสนับสนุนให้องค์กรเกิดการกำกับดูแลกิจการที่ดีและเหมาะสมกับลักษณะการดำเนินธุรกิจ
โดยเป็นการมุ่งเน้นเพื่อเพิ่มประสิทธิภาพและประสิทธิผลในการดำเนินงาน
การใช้ทรัพยากรและการดูแลรักษาทรัพย์สินของบริษัทฯ การรายงานสารสนเทศทางการเงิน
ตลอดจนการปฏิบัติตามกฎหมาย ระเบียบ ข้อบังคับ ที่เกี่ยวข้องกับการดำเนินธุรกิจของบริษัทฯ
อย่างเคร่งครัด โดยระบบการควบคุมภายในของบริษัทฯ เป็นดังนี้

1.  โครงสร้างการกำกับดูแลระบบการควบคุมภายใน

คณะกรรมการบริษัทฯ
ได้มอบหมายให้คณะกรรมการตรวจสอบทำหน้าที่ในการสอบทานผลการประเมินการควบคุมภายในของบริษัทฯ
โดยให้มีการรายงานต่อคณะกรรมการบริษัทฯ เป็นประจำทุกไตรมาส
เพื่อให้ความเห็นเกี่ยวกับความเพียงพอและความเหมาะสมของระบบการควบคุมภายใน
โดยเป็นไปตามขอบเขตอำนาจหน้าที่และความรับผิดชอบของคณะกรรมการตรวจสอบที่ได้รับมอบหมายโดยคณะกรรมการบริษัทฯ
และเป็นไปตามข้อกฎหมายที่เกี่ยวข้อง ว่าด้วยเรื่องการสอบทานให้บริษัทฯ
มีระบบการควบคุมภายในและระบบการตรวจสอบภายที่เหมาะสมและมีประสิทธิผล
และการพิจารณาความเป็นอิสระของสำนักตรวจสอบภายในสำหรับการปฏิบัติงานตรวจสอบ

2.  กระบวนการควบคุมภายใน

กิจกรรมการควบคุมเป็นองค์ประกอบหนึ่งของระบบการควบคุมภายในที่บริษัทฯได้กำหนดให้แต่ละหน่วยงานมีขึ้นเพื่อลดความเสี่ยงและก่อให้เกิดประสิทธิภาพในการปฏิบัติงาน
ตลอดจนการสร้างความมั่นใจให้แก่ฝ่ายบริหารต่อประสิทธิผลของระบบการควบคุมภายในที่มีอยู่
โดยบริษัทฯได้จัดให้มีกระบวนการควบคุมโดยแบ่งออกได้เป็นสามส่วนตามความจำเป็นและลักษณะการดำเนินงานของหน่วยงานนั้น
ๆ ได้แก่

(1) การควบคุมในลักษณะการป้องกันการผิดพลาดที่อาจเกิดขึ้นในทางปฏิบัติ (Preventive
    Control)
    โดยบริษัทฯได้กำหนดการควบคุมนี้ขึ้นเพื่อเป็นการป้องกันมิให้เกิดข้อผิดพลาดหรือความไม่เหมาะสมทั้งหลายที่อาจเกิดขึ้นได้
    ดังนั้นจึงเป็นการควบคุมที่เกิดขึ้นก่อนเหตุการณ์ที่ไม่พึงปรารถนาจะเกิด เช่น
    การกำหนดโครงสร้างกิจกรรมต่างๆให้มีการแบ่งแยกหน้าที่ระหว่างกันอย่างชัดเจน
    และกำหนดตารางอำนาจอนุมัติตามลำดับชั้นในกิจกรรมต่างๆอย่างเป็นลายลักษณ์อักษร เป็นต้น

(2) การควบคุมในลักษณะของการค้นพบข้อผิดพลาด (Detective Control)
    เป็นการควบคุมที่กำหนดขึ้นเพื่อค้นหาข้อผิดพลาดที่อาจเกิดขึ้นในการปฏิบัติงาน
    โดยอยู่ในภารกิจของสำนักตรวจสอบภายในโดยตรง
    ซึ่งเป็นการปฏิบัติงานตามแผนการตรวจสอบที่กำหนดไว้
    รวมถึงการตรวจสอบในกรณีเร่งด่วนตามที่ผู้บริหารร้องขอให้มีการดำเนินการตามความจำเป็น

(3) การควบคุมในลักษณะของการแก้ไข (Corrective Control)
    เป็นวิธีการควบคุมที่กำหนดขึ้นเพื่อแก้ไขข้อผิดพลาดที่เกิดขึ้นให้ถูกต้อง
    หรือเพื่อหาวิธีแก้ไขไม่ให้เกิดข้อผิดพลาดซ้ำอีกในอนาคตภายใต้ความเห็นชอบร่วมกับฝ่ายงานต่างๆและผู้บริหารที่เกี่ยวข้อง

3.  งานตรวจสอบภายใน

สำนักตรวจสอบภายในของบริษัทฯ ทำหน้าที่ในการปฏิบัติงานตรวจสอบในกิจกรรมต่างๆ
ที่เกิดขึ้นตามลักษณะธุรกิจของบริษัทเพื่อให้เกิดการประเมินและติดตาม
เพื่อให้แน่ใจว่าระบบการควบคุมต่างๆ ที่บริษัทฯ
ได้กำหนดขึ้นยังคงมีประสิทธิภาพและมีการปฏิบัติอย่างต่อเนื่อง
โดยกิจกรรมการตรวจสอบที่เกิดขึ้นได้ถูกกำหนดขึ้นผ่านแผนงานตรวจสอบประจำปีเพื่อให้ครอบคลุมความเสี่ยงที่สำคัญต่อการดำเนินงานด้านต่างๆ
ของบริษัทฯ
โดยคณะกรรมการตรวจสอบเป็นผู้ทำหน้าที่คอยติดตามดูแลให้การปฏิบัตงานตรวจสอบเป็นไปด้วยความรอบคอบ
เกิดประสิทธิภาพและประสิทธิผลต่อองค์กร

  โดยจากผลการประเมินตามแผนการตรวจสอบในปี 2555 คณะกรรมการตรวจสอบมีความเห็นว่า
  ระบบการควบคุมภายในของบริษัทฯ มีความเหมาะสมต่อลักษณะธุรกิจของบริษัทฯ
  และระหว่างปีไม่พบข้อบกพร่องที่เป็นสาระสำคัญที่จะส่งผลกระทบต่อการดำเนินธุรกิจและระบบการรายงานข้อมูลทางการเงินของบริษัทฯ